Nasionale Merinoramveiling 2018: Elite-geleentheid om die draai - AgriOrbit
Home Articles Advertorial Nasionale Merinoramveiling 2018: Elite-geleentheid om die draai
Vanjaar se Nasionale Merinoramveiling en Nasionale Veldramveiling vind op Vrydag, 17 Augustus, vanaf 11:00 tot ongeveer 14:00 plaas. Dit vind weer op Graaff-Reinet se Botaniese Sportgronde plaas, met ‘n aanbod van 75 Merino-ramme, sowel as 30 Merino-ramme uit die nasionale veldramprojek.
Die wye spektrum van top stoetramme tot goeie kudderamme, maak dit juis ‘n besonderse geleentheid vir produsente wat die veiling bywoon. Volgens Merino SA se bestuurder, Danie Vorster, dui die goeie wol- en vleispryse asook veilingsgemiddeldes wat heelwat hoër as verlede jaar s’n is, daarop dat dit ‘n baie opwindende dag gaan wees.
Wellwood Merino’s van Graaff-Reinet het verlede jaar hierdie ram vir R165 000 aan Phoenix Merino’s, ook van Graaff-Reinet, verkoop. Van links is Robert Rubidge (verkoper), William Biggs (koper), Wikus Cloete en Johann Minnaar. Flip Ndoni is die hanteerder.
Die Trumps Merino-stoet van Hanover het die ram ten bate van ‘n Lesotho wol- en sybokhaarpromosieprojek vir R130 000 verkoop. Van links is Andries Pienaar (verkoper), Teboho Leleka en Puleng Matebesi (kopers), Jan Pienaar (verkoper) en Ntai Lepeana (koper).
‘n Nuwe Suid-Afrikaanse rekordprys van R255 000 is verlede jaar vir dié ram by die Nasionale Merinoveiling betaal. Van links is Margot Hoon en Jaco Wiese (kopers van Loxton), Theo en Jaco Potgieter (verkopers van Graaff-Reinet), Corné Nel (BKB stoetadviseur) en Steven Bosman (hanteerder).
Al die ramme kan vooraf by die Botaniese Sportgronde besigtig word, op:
Donderdagmiddag, 16 Augustus, vanaf 14:30; en
Vrydagoggend, 17 Augustus, vanaf 08:00.
BKB gaan die veiling behartig en die afslaer is Gert Jordaan, bestuurder van die streekskantoor op Cradock.
Verkopers op die Merinoramveiling
Groep 3 / Wellwood / Trumps / Charmac / Kinko / Diepfontein / Grootaar / Klein Zuurfontein / Montevideo / Phoenix / Zuiderkruis / Goedeverwagting / Wildewater
Verkopers op die Nasionale Veldramveiling
Karooveld / Klein Zuurfontein / Grootfontein studente / Brighton / Vida / Trumps / Grootaar / Slypfontein / Goedeverwagting
Op Donderdagaand, 16 Augustus, word ‘n elite veilingsdinee met ‘n indrukwekkende spyskaart om 19:00, ook by die Botaniese Sportkompleks, aangebied. Die semi-formele geleentheid se gaskunstenaar is die veelsydige vermaaklikheidskunstenaar, Andries Vermeulen.
Merino SA se president, Gert Smit, sal ‘n kort toespraak lewer en volgens Danie Vorster is ‘n erelidmaatskaptoekenning ook op die kaarte. “Merino SA nooi almal hartlik uit om die dinee en veilingsdag saam met ons te kom geniet.”
Enigiemand wat die elite veilingsdinee wil bywoon, of enige navrae aangaande die veiling het, kan die Merino SA kantoor by 049 892 4148 skakel, of ‘n e-pos na merinoram@eastcape.net stuur. – Carin Venter, Veeplaas
Previous article#AgriMarkets: Chance of an El Niño occurrence in the next production season
Next articleMake your bid at the Merino ram auction of the year
Read the May Voermol Feedback newsletter